གསུམ་པ།སྲིད་ཕྱོགས་ནས་དམ་པ་ཁོང་ཉིད་རྒྱལ་ཁྲིམས་སྲུང་ཤེས་ལ་སྤྱི་དོན་གཉེར་མཁས་པ་ཞིག་ཡིན་པ་མ་གཏོགས།རང་བདེའི་ཆེད་དུ་གཞན་རྣམས་སྡུག་ལ་སྦྱོར་བའི་གཡོ་སྒྱུ་ཅན་གྱི་ཆབ་སྲིད་པ་ཞིག་མ་རེད།བོད་པའི་ལ་རྒྱ་འཛིན་ཤེས་པའི་དཔའ་བོ་ཞིག་རེད།དེའི་ཕྱིར་ཁོང་གིས།བོད་ཀྱི་ལོ་རྒྱུས་དང་རིག་གནས་ལ་མཐོང་ཆུང་དང་དམན་སྨོད་བྱེད་མཁན་རྣམས་ལ་ཤེས་རབ་ཀྱི་རལ་གྲི་མཁའ་ལ་འཕྱར་ཏེ་དགག་བཞག་བྱས་ཡོད་ལ་སློབ་བུ་ཚོའི་བློ་ཡི་མུན་པ་དང་མ་རྟོགས་ལོག་འཛིན་གྱི་རྩ་བ་དྲུངས་ནས་ཕྱུངས་ཡོད།